  Туспуктэм: vk.com ( Муниципальное образование "Вавожский район") Анжелика Тихонова корреспондент Вавожысь ёрос эмъюртэз тупатъяны ватсаса 18 миллион манетлэсь трос коньдон висъялозы. Со сярысь эмъюртын ужасьёсын пумиськон дыръя Удмуртилэн тӧроез Александр Бречалов вераз, ивортӥз элькун тӧролэн но кивалтэтлэн пресс-службазы. « Кылем арын ми рос-прос тупатъян ужъёсты кутским. Нуназе ужась стационарез но приёмной ёзэтлэсь люкетсэ лэсьтӥм ини, нимысьтыз тупатэм лифт но пуктӥм, куинь этажъем юртын со ноку ӧй вал. Вань чаклам ужъёс та ар пумозь йылаз-пумаз вуттэмын мед луозы шуыса, элькун коньдэтысь 18 миллион манетлэсь трос коньдон висъялом на » Александр Бречалов, Удмуртилэн тӧроез Александр Бречалов эмъюртын ужасьёс тырмымтэлы но саклык висъяз. Ар кутсконысен ёрос эмъяськонние куинь эмчиос лыктӥзы, но кулэяськонзы эшшо вань на. Соин ик улосвыл тӧро тазалыкез утёнъя министрлэсь ужзэ быдэсъясь, валтӥсь эмчи но ёрослэн тӧроез азе ар ӵоже ужасьёс шедьтыны ужпум пуктӥз. « Ужасьёсты кыскон – вань ёрос эмъюртъёс понна валтӥсь ужпум. Элькунын но муниципал кылдытэтъёсын со понна туж трос лэсьтӥське ни – элькун коньдэтысь ӧнерчиослы «подъёмнойёс» тырыны коньдон но улон инты висъяське. Малпасько, та уж ялан, радлыкъя но катэн юнматэмын луыны кулэ » Александр Шаклеин, 1 номеро элькун эмъюртысь валтӥсь эмчи Вавожысь ёрос эмъюртын 14,5 сюрслэсь трос адями тазалыксэ чакла. Берло аръёс ӵоже эмъяськонниын трос выльдӥськонъёс ортчытӥзы ни. «Здравоохранение» йӧскалык ӵектос улсын вить фельдшер-акушер пунктъёс пуктӥзы, цифра амалэн ужась туала флюорограф, маммограф, рентген но УЗИ аппарат басьтӥзы. Удмуртиысь тазалыкез утёнъя министрлэсь ужзэ быдэсъясь Наталья Якимова ужъюртын эшшо воштӥськонъёс луозы на шуыса пусйиз. Кылсярысь, 2024-тӥ арын Какмож черкогуртын выль эм амбулатория пуктозы. Тодэ вайытом, Вавож ёросын Кузебай Гердлэсь музей-юртсэ тупатъялозы. Тегъёс: Удмуртия Вавож эмъяськонниос тупатъянужъёс АлександрБречалов коньдон  